b'\n_START_ARTICLE_\nKarel II. Avstrijski\n_START_SECTION_\n\xc5\xbdivljenje\n_START_PARAGRAPH_\nBil je tretji sin cesarja Ferdinanda I. in njegove \xc5\xbeene Ane \xc4\x8ce\xc5\xa1ke. Po smrti svojega o\xc4\x8deta in delitvi habsbur\xc5\xa1kih de\xc5\xbeel je postal de\xc5\xbeelni knez Notranje Avstrije, ki je obsegala \xc5\xa0tajersko, Kranjsko, Koro\xc5\xa1ko, Gori\xc5\xa1ko in Trst. Njegovo vladavino je zaznamovala reformacija in obramba proti Osmanom. Svoj sede\xc5\xbe je imel v Gradcu. Za razliko od svojega brata Maksimiljana, je bil predan katolik. Tako je na svoje ozemlje povabil jezuite in spodbujal protireformacijo. Leta 1571 se je poro\xc4\x8dil s svojo ne\xc4\x8dakinjo Marijo Ano. Skupaj sta imela kar 15 otrok, od katerih so trije umrli \xc5\xbee v zgodnjem otro\xc5\xa1tvu._NEWLINE_Leta 1572 je moral z gra\xc5\xa1ko pacifikacijo \xc5\xa1tajerskemu plemstvu priznati svobodo vesti in svobodo bogoslu\xc5\xbeja. Za me\xc5\xa1\xc4\x8dane je veljala le svoboda vesti, toda ti so se po najbli\xc5\xbejih gradovih lahko udele\xc5\xbeevali tudi ma\xc5\xa1. Ker je verska svoboda veljala tudi za "verske sorodnike" plemstva, so si ti to razlagali tudi kot podlo\xc5\xbenike svojih zemlji\xc5\xa1kih gospostev. Po gra\xc5\xa1ki pacifikaciji se je protestantizem mo\xc4\x8dno raz\xc5\xa1iriril tudi po Kranjski in Koro\xc5\xa1ki, zaradi tega je neprestano prihajalo do sporov med plemstvom in me\xc5\xa1\xc4\x8dani ter Karlom. Leta 1578 je cesar Rudolf II. prenesel skrb za obrambo Hrva\xc5\xa1ke na Karla. Zaradi velikanskih stro\xc5\xa1kih vzdr\xc5\xbeevanja Vojne krajine je nujno potreboval nove vire denarja._NEWLINE_Tako je bil, ker je nujno potreboval denar za obrambo proti osmanskim napadom, 9. februarja 1579 v Brucku  prisiljen  sprejeti zahteve de\xc5\xbeelnih stanov glede protestantizma. Dal je pisno izjavo in zagotovilo, da ne bo ukrepal proti nikomur v notranjeavstrijskih de\xc5\xbeelah, ki se priznava k protestantizmu. Stanovi pa so privolili v nove davke za potrebe Vojne krajine. Dogodek je znan kot t. i. bru\xc5\xa1ka verska pomiritev, ki je zagotovila versko svobodo tako reko\xc4\x8d vsemu prebivalstvu. Le za \xc5\xa1tiri mesta (Celovec, Ljubljana, Gradec in Judenburg) je Karel dovolil tudi protestantske pridigarje in protestantske \xc5\xa1ole. Leta po tem pomenijo najvi\xc5\xa1ji, \xc4\x8deprav kratkotrajen vzpon protestantizma v Notranji Avstriji._NEWLINE_Leta 1579 je dal zaradi obrambe proti Osmanom ustanoviti trdnjavo Karlstadt, predhodnico dana\xc5\xa1njega mesta Karlovec. Karel je 19. maja 1580 od tr\xc5\xbea\xc5\xa1kega \xc5\xa1kofa Coreta kupil vas Lipico, z njo pa tudi celotno posest in \xc4\x8dredo konj. V Lipici je dal ustanoviti \xc5\xa1e danes delujo\xc4\x8do kobilarno, v kateri so vzgajali pasmo konj, znanih kot lipicanci. Leta 1585 je dal ustanoviti Univerzo v Gradcu. Bil je tudi podpornik umetnosti in znanosti. Med njegovimi varovanci sta bila Orlando di Lasso in Lodovico Zacconi.'